《哨遍 檃栝鲍明远芜城赋》
清代·易顺鼎

迤逦古原，北走雁门，南抵苍梧野。有漕渠，更轴以昆冈。

对重江复关相亚。当盛时、曾闻沸天歌吹，钿车士女争游冶。

看袤广三坟，格高五岳，崇干峻堞云遮。算芜城自古帝王家。

况盐井铜山竞豪奢。五百余年，固护几扃，精妍士马。

嗟。剖豆分瓜。离宫转瞬剩栖鸦。山鬼啼秋雨，霜飙夜吼惊砂。

镇伏虎餐肤，肌鹰厉吻，黄埃白草秋潇洒。问镜槛银扃，璇渊碧树，如今鲜有存者。

祇凝思寂听增悲咤。叹金屋名哇旧娇姹。已春魂、飘尽烟麝。

兰心玉貌豆舍，骨冷腥尘下。抽琴命操，怨歌凄苦，为把沧桑细写。

甚千龄万代休言，又边风、城上寒也。

作者简介：易顺鼎（1858～1920）清末官员、诗人，寒庐七子之一。字实甫、实父、中硕，号忏绮斋、眉伽，晚号哭庵、一广居士等，龙阳（今湖南汉寿）人，易佩绅之子。光绪元年举人。曾被张之洞聘主两湖书院经史讲席。马关条约签订后，上书请罢和义。曾两去台湾，帮助刘永福抗战。庚子事变时，督江楚转运，此后在广西。云南、广东等地任道台。辛亥革命后去北京，与袁世凯之子袁克文交游，袁世凯称帝后，任印铸局长。帝制失败后，纵情于歌楼妓馆。工诗，讲究属对工巧，用意新颖，与樊增祥并称“樊易”，著有《琴志楼编年诗集》等。